સીરિયાને ભિડાવવા અમેરિકાએ તેને આતંકવાદી દેશ પણ જાહેર કરાવ્યો છે પણ છતાં સીરિયા મચક નથી આપતું. સીરિયા છેક ૧૯૭૯થી આતંકવાદી દેશ જાહેર થયેલું છે. ઈઝરાયલ અને પેલેસ્ટાઈન વચ્ચે જબરદસ્ત જંગ ચાલતો હતો ને બંને એકબીજાને પતાવી દેવા જીવ પર આવી ગયેલા ત્યારે સીરિયા આતંકવાદી દેશ જાહેર થયેલો કેમ કે સીરિયા ઈઝરાયલ વિરોધી આતંકવાદીઓનો અડ્ડો હતો. ઈઝરાયલ અમેરિકાનું આગળિયાત છે તેથી તેનાં હિતોને સાચવવા અમેરિકાએ આ પગલું ભરેલું. સીરિયામાં રહીને કામ કરતાં આ આતંકવાદી સંગઠનો ધીરે ધીરે એટલાં તાકતવર બની ગયાં છે કે હવે કોઈને ગાંઠતાં નથી. અમેરિકા તેમને પણ સાફ કરવા માગે છે કે જેથી તેને ખતરો ના રહે પણ તેને માટે સીરિયા પર કબજો કરવો પડે. રશિયા તેમાં આડખિલી છે તેના કારણે પણ અમેરિકા ફૂંગરાયેલું છે. સીરિયાને લીધું કરવા તે તક શોધ્યા જ કરે છે ને સીરિયામાં થયેલા કેમિકલ હુમલાના કારણે તેને એ તક મળી ગઈ છે.